《云安仙客行赠王五峰都宪》
明代·张邦奇

放舟下鱼复，势与蛟龙争。
纬繣云摇三峡影，微茫月照万川城。
云怜万里飘蓬客，苍苔露冷东山石。
见说仙翁此结庐，暂向云阳停挂席。
是时边关豺虎惊，朔风正搅黄沙碛。
翁昔威灵辽海间，今皇拊髀兴叹息。
问翁翁不言，举觞视遥天。
愿续扶嘉隐，高歌郭子篇。
青灯白发照奇骨，永夜玄谈真夙缘。
五峰拔秀出浮堨，百壶雅致忘高年。
君不见盖世英雄固陵道，只今但见虞姬草。
又不见挥金买赋悲长门，时违屏弃如孤豚。
风尘廿载无宁处，黄鹄乾坤成再举。
一醉翁家曲米春，江皋细洒如酥雨。

作者简介：（1484—1544）浙江鄞县人，字常甫，号甬川，别号兀涯。弘治十八年进士。授检讨，出为湖广提学副使。嘉靖间为吏部侍郎，人不云以干私。官至南京兵部尚书，参赞机务。学宗程朱，躬修力践。与王守仁友善，论学则不合。卒谥文定。有《学庸传》、《五经说》、《兀涯汉书议》、《环碧堂集》、《纾玉楼集》及《四友亭集》。